b'\n_START_ARTICLE_\nTuomo Kes\xc3\xa4l\xc3\xa4inen\n_START_PARAGRAPH_\nTuomo Kes\xc3\xa4l\xc3\xa4inen (s. 1983 Aura) on naantalilainen tietokirjailija ja luontomatkailuopas, jonka kirjat k\xc3\xa4sittelev\xc3\xa4t erityisesti geologisia muodostelmia kuten luolia ja rotkoja. Luolia Kes\xc3\xa4l\xc3\xa4inen on tutkinut kymmenen vuotta._NEWLINE_Kes\xc3\xa4l\xc3\xa4isen ensimm\xc3\xa4inen kirja, Kiviss\xc3\xa4 on kartta, julkaistiin vuonna 2010 ja se oli Geologian tutkimuskeskuksen 125-vuotisjuhlakirja. Kirja on Lappi- ja er\xc3\xa4henkinen runoteos. Kes\xc3\xa4l\xc3\xa4isen Varsinais-Suomen luolia k\xc3\xa4sittelev\xc3\xa4 tietokirja Seikkailijan retkiopas Varsinais-Suomen luoliin julkaistiin vuonna 2011. Kyseess\xc3\xa4 oli ensimm\xc3\xa4inen luolia k\xc3\xa4sittelev\xc3\xa4 Suomessa julkaistu kirja. Vuonna 2013 julkaistiin Kes\xc3\xa4l\xc3\xa4isen ja geologi Aimo Kejosen kirjoittama Suomen rotkot. Yli 500-sivuista ja 150 rotkoa k\xc3\xa4sitt\xc3\xa4v\xc3\xa4\xc3\xa4 tietokirjaa Kes\xc3\xa4l\xc3\xa4inen teki yli nelj\xc3\xa4 vuotta. Koneen S\xc3\xa4\xc3\xa4ti\xc3\xb6 my\xc3\xb6nsi vuonna 2012 kirjan tekoa varten Kes\xc3\xa4l\xc3\xa4iselle 25\xc2\xa0200 euron tietokirjoittamisen apurahan. Seuraavaksi Kes\xc3\xa4l\xc3\xa4inen jatkoi Kejosen kanssa kirjaprojektia Suomen luolista, jonka tiedot pohjautuvat jo vuonna 1982 aloitettuun, edelleen jatkuvan luolaprojektin tallentamiin aineistoihin. Kirja Suomen luolat julkaistiin vuonna 2015. Kirjoitusty\xc3\xb6n alla Kes\xc3\xa4l\xc3\xa4isell\xc3\xa4 on Kejosen kanssa kirja Suomen suurimmista siirtolohkareista ja tarinakivist\xc3\xa4.'